פירוש נוסף ערך זה עוסק באופן קיום ההלכה בצבא. אם התכוונתם להלכות הייחודיות לשעת מלחמה, ראו הלכות מלחמה.
**הלכות צבא** הוא התחום ההלכתי שעוסק בהתנהגות הראויה בצבא ובמלחמה, ובקיום ההלכה כפי שהיא מתבטאת במסגרת הצבאית.

בחז"ל
-----

בספרות חז"ל אין עיסוק רב בשאלת קיום ההלכה במסגרת הצבאית, אולם במסכת עירובין מובא רצף של הלכות הבאות להקל על היוצאים למלחמה: היתר לקחת עצים ללא חשש גזל, ופטור מנטילת ידיים, מעישור דמאי ומעירובי חצרות. (משנה עירובין א, י). בתלמודים מבואר שהלכות אלו נקבעו בשעה ש"חנו על הבאר", וככל הנראה מדובר במצור על החקרא במהלך מרד החשמונאים.

בראשונים
--------

הדיון בהלכות צבא בתקופת הראשונים, הוא מועט ומפוזר במקומות שונים. 

הרמב"ם במשנה תורה אסף את הלכות הצבא ב"הלכות מלכים ומלחמותיהם" פרקים ה-ח והוא ככל הנראה היחיד בתקופה זו שריכז הלכות אלו בצורה מסודרת. עדות לכך שהדיון ההלכתי בנושאים אלו היה דל אנחנו יכולים למצוא בכך שלפעמים מקורותיו של הרמב"ם הם לא התלמוד, אלא מקורות תנאיים כגון הספרא ואפילו המקרא עצמו.

באחרונים
--------

ספר מחנה ישראל על הלכות צבא מאת החפץ חיים שחולק למתנדב היהודי לצבא הבריטי במלחמת העולם השנייה
החפץ חיים חיבר ספר בשם "מחנה ישראל", שיועד לחיילים ששירתו בצבאות זרים באירופה. הספר כולל דברי מוסר ואמונה, וכן הלכות בסיסיות, בעיקר בדיני שבת ותפילה. כך נכתב בהקדמה:

> 
> ועל פי הרוב אנשי הצבא עומדים במקום שאין מצוי להם ממי לשאול אפילו דינים הפשוטים וכל שכן דברים הצריכים עיון ועל כן מצאתי את עצמי מחויב בדבר לערוך מפי סופרים וספרים את הדינים הנצרכים להם (והכל בדבר שאין מתנגד לחוקי הקיר"ה).
> 
> 
> 
> 

### במדינת ישראל

עם הקמת צה"ל בשנת 1948, ייסד הרב שלמה גורן את הרבנות הצבאית, ועמד בראשה עד שנת 1971. בתפקיד זה הקים את התשתית לשירות חיילים דתיים בצבא, כולל פסיקת הלכה בנושאים צבאיים. בין הספרים שיצאו בשנים אלו ניתן למנות שלושה מכרכי **"משיב מלחמה"**, שו"ת בענייני צבא, מלחמה וביטחון, ואת **"קובץ פסקי הלכות צבא"** שיצא בשנת תשי"ט בהוצאת הרבנות הצבאית. הרב גורן עסק בסוגיות מורכבות, ובין היתר התיר עגונות, החל ממלחמת העצמאות ועד עגונות אח"י דקר ואח"י אילת.

ספרי הלכה צבאית נוספים הם שו"ת **"כחיצים ביד גיבור"** (ארבעה כרכים) של הרב אביחי רונצקי, שמונה לאחר מכן לתפקיד הרב הצבאי הראשי, שו"ת **"קשרי מלחמה"** (חמישה כרכים) של הרב אייל קרים, שעם כניסתו של הרב רונצקי לתפקיד הרב הצבאי הראשי מונה לראש תחום הלכה ברבנות הצבאית, ספר **"בעמק ההלכה"** של הרב זכריה בן-שלמה, שו"ת **"מלומדי מלחמה"** של הרב נחום אליעזר רבינוביץ', ספר **"משא בהר"** של הרב אברהם אבידן, **"הצבא כהלכה"** מאת הרב יצחק קופמן, ושו"ת **"המורים בקשת"** של הרב מישאל רובין.

בין ספרי ההדרכה המעשית ניתן למצוא את "**דיני צבא ומלחמה**" של הרב שלמה זלמן מן-ההר, "**הלכות צבא**" של הרב זכריה בן-שלמה, "**הצבא כהלכה**" של הרב יצחק קופמן, "**צבא כהלכה**" של הרב יוסף צבי רימון ו"**ספר הראל**" של הרב אליעזר שנוולד. בשנים האחרונות מוציא מדור הלכה של הרבנות הצבאית חוברות בנושאים ספציפיים כמו הלכות חגים או חוברות הדרכה ליחידות השונות, כמו גם ספר בשם "**תורת המחנה**".

ראו גם
------

* הלכות מלחמה
* הלכות מדינה
* כהן משוח מלחמה
* לא תערץ מפניהם

לקריאה נוספת
------------

* י"ז כהנא, שירות בצבא בספרות התשובות, בתוך **מחקרים בספרות התשובות**, ירושלים: תשל"ג.
* חניאל נהרי, **הספרות ההלכתית לחייל בהתפתחותה (1975–1880)**, עבודה לתואר שני, אוניברסיטת בר-אילן, 2003.
* סטיוארט כהן, ספרא וסייפא ומה שביניהם: עיצוב הלכות צבא ומלחמה בישראל 2004-1948, **עיונים בתקומת ישראל** 15, 2005, עמ' 203-175
* פרופ' הלל וייס, החיל הדתי החדש בספרות העכשווית ובהקשר ספרות המלחמה העברית, ייעודי

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **הלכה צבאית** |

* מדור צבא ומלחמה, באתר "דעת"
* חוברות ההלכה של הרבנות הצבאית
* משפט צבאי (הלכה), דף שער בספרייה הלאומית
* מאמרים בנושא הלכות צבא, באתר ספריית אסיף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007533984205171

 |

**הבהרה:** המידע בוויקיפדיה נועד להעשרה בלבד ואין לראות בו פסיקה הלכתית.